text: Dansk Cambodja-fange slap med mild dom
  05 juli 2010 kl. 10.04
  Tre måneders fængsel er straffen til Johanne Vinther Axelsen, der i Cambodja oprindeligt blev idømt 15 års fængsel for smugleri af hovedpinepiller.
  Et langvarigt drama er omsider slut for Johanne Vinther Axelsen.
  I Cambodja blev hun idømt fængsel i 15 år, men nu er hendes lovovertrædelse vurderet med danske øjne, og resultatet er betinget fængsel i tre måneder.
  - Det er en god dag, siger Axelsens forsvarer, advokat Henrik Hasseris Olesen, efter dommen, som er afsagt af i Retten i Sønderborg.
  I marts 2008 blev hun anholdt, da hun på et posthus i Cambodja forsøgte at sende 10.761 hovedpinepiller til USA.
  Pillerne var skjult i legetøjsæsker. Hun ville gøre sin søn en tjeneste, fordi han har en forretning med salg af medicin i Nordamerika, har hun tidligere fortalt.
  
  Alvorlig forbrydelse
  Smugleri er en alvorlig forbrydelse i Cambodja, og hun blev idømt 15 års fængsel i januar 2009.
  Johanne Vinther Axelsen, der er midt i 50'erne, nåede at tilbringe i alt 22 måneder i et lokalt fængsel, før det lykkedes for hende at blive overført til hjemlandet efter en dansk diplomatisk indsats.
  Betingelsen for at overføre danskeren til sit hjemland var, at dommen skulle "omsættes" eller veksles til dansk lov.
  Og det er altså sket mandag, hvor en dommer i Sønderborg har kendt hende skyldig i at overtræde lov om lægemidler, oplyser hendes advokat.
  - Hun har modtaget dommen, siger Henrik Hasseris Olesen.
  